আজম রেহমান,ঠাকুরগাঁও ব্যুরো,চিলাহাটি ওয়েব : বিএনপি মহাসচিব মির্জা ফখরুল ইসলাম আলমগীর বলেন, খালেদা জিয়াকে মুক্ত করেই বিএনপি আগামী সংসদ নির্বাচনে যাবে। এখন পর্যন্ত নির্বাচনকালীন সরকার গঠন না করায় তিনি উদ্বেগ প্রকাশ করে বলেন, সরকারের পক্ষ থেকে জানিয়ে দেয়া হয়েছে বিএনপির সাথে কোনো আলোচনা নয় অথচ আলোচনা বিরোধ নিরসনে আন্তর্জাতিকভাবে স্বীকৃত পন্থা। বিএনপি মহাসচিব বৃহস্পতিবার দুপুরে ঠাকুরগাঁওয়ের তাঁতিপাড়াস্থ নিজ বাসভবনে সাংবাদিকদের সাথে মতবিনিময় করার সময় এ কথা বলেন। তিনি আরো বলেন, ‘২১ আগস্ট গ্রেনেড হামলার ঘটনায় বিএনপি চেয়ারপারসন খালেদা জিয়া ও ভারপ্রাপ্ত চেয়ারপারসন তারেক রহমানকে জড়িয়ে প্রধানমন্ত্রী শেখ হাসিনার দেওয়া বক্তব্য এই মামলার রায়ে প্রভাব ফেলবে। প্রধানমন্ত্রীর বক্তব্য মূলত মামলার রায়কে প্রভাবিত করারই শামিল। আন্দোলন প্রসঙ্গে তিনি বলেন, বিএনপি মাঠে নেই এটা একটা মিথ্যা কল্পিত কথা। আমরা মাঠে আছি কিন্তু আমাদেরকে কোনো রাজনৈতিক কর্মকান্ড সভাসমাবেশের অনুমতি দেয়া হচ্ছে না। এ সরকার এতোটাই স্বৈরাচারী হয়ে উঠেছে যে, কোমলমতি শিক্ষার্থীদের সম্পূর্ণ অরাজনৈতিক একটা ন্যায্য আন্দোলন কেও নিষ্ঠুর পন্থায় দমন করেছে। নির্বাচনী ও রাজনৈতিক সংকট তৈরি করেছে আ’লীগ অভিযোগ করে বিএনপির মহাসচিব মির্জা ফখরুল ইসলাম আলমগীর বলেছেন, সামনে নির্বাচন, গায়ের জোরে বললে হবে না-যে সংকট নেই। আলোচনার মাধ্যমে সংকট দুর করতে হবে। সংলাপের বসতে হবে। দলীয় সরকারের অধীনে কখনো সুষ্ঠু অবাধ নিরপেক্ষ নির্বাচন হবে না বলে জানান তিনি। কারাগারে ঈদের দিন খালেদা জিয়ার সাথে দলীয় নেতাকর্মীদের দেখা করতে না দেয়াকে মির্জা ফখরুল সরকারের স্বৈরাচারী মনোভাব বলে মন্তব্য করে বলেন, বিরোধী দলকে রাস্তায় নামতে দেয়না, সভা সমাবেশের অনুমতি দেয়না। এর পরেও শান্তিপূর্ণ ভাবে জনগণকে সাথে নিয়ে প্রতিবাদ করে যাচ্ছে বিএনপি। এসময় জেলা, সদর উপজেলা, পৌর বিএনপি ও যুবদল-ছাত্রদলের নেতাকর্মীরা উপস্থিত ছিলেন।